
Cadw’r Iaith yn Syml
Mae nifer o resymau pam y dylem ni gadw unrhyw waith ysgrifennu yn syml.   Yng Nghymru, dyma rai rhesymau pam.

· Mae cyfartaledd oed darllen yn y Saesneg yn Lloegr cyn  ised â 9.3 yn ôl un astudiaeth.
· Os yw hynny’n wir am y Saesneg yn Lloegr, gallai fod yn is yn y Gymraeg yng Nghymru gan fod cymaint o’n darllenwyr erbyn hyn yn ddysgwyr.
· Mae rhai o’r Lefelau y byddwch yn ysgrifennu ar eu cyfer e.e. Mynediad 1 – 3 wedi eu cyfeirio at lefelau is mewn llythrennedd na’r cyfartaledd.
· Mae pellter mawr rhwng y Gymraeg sy’n cael ei siarad a’r Gymraeg y byddwn yn ei hysgrifennu.  Hyd heddiw, y safon ar gyfer gwaith ysgrifennu yw Beibl William Morgan, 1588.  Ond cofiwch roedd William Morgan ei hun wedi troi at iaith y beirdd a oedd rhyw 200 - 300 yn hyn er mwyn cael safon i’w Gymraeg.  Mae modd dadlau felly bod yr iaith Gymraeg sy’n cael ei hysgrifennu heddiw, tua 700 oed!

Yn y daflen yma felly, mae nifer o gynghorion i chi ar sut i symleiddio eich Cymraeg ar gyfer eich cynulleidfa.

Rhan 1 yw’r rhan bwysicaf a dyma’r un y dylech ei darllen yn gyntaf.  Yma cyflwynir un Indecs Darllen i chi sef Indecs Fog. I ddechrau, mae hwn yn eich helpu i weld tua beth yw oed darllen y gwaith y byddwch yn ei ysgrifennu.  Efallai eich bod yn defnyddio indecs gwahanol a chadwch at yr un yr ydych yn ei ddefnyddio fel arfer. Neu’r un yr ydych hapusaf i’w ddefnyddio. Ond yr hyn sydd bwysicaf yn Rhan 1 yw’r enghreifftiau sydd yno i chi i ddangos sut mae symleiddio.  Mae’r rhan hon yn gweithio gyda phob indecs darllenadwyedd gan eu bod i gyd yn dibynnu ar hyd gair a hyd brawddeg. Treuliwch amser felly gyda’r rhan yma er mwyn gweld sut i symleiddio’ch Cymraeg.

Mwy o gyngor sydd yn Rhan 2, 3 a 4.  Mae fersiynau o’r rhain wedi eu cyhoeddi mewn lleoedd eraill ond rwyf yn eu cyflwyno eto i chi yn fan hyn.
Rhan 2 – Taflen 1 ochr i’w chadw wrth law sy’n rhoi cynghorion sydyn i chi.  Mae rhai wedi ei dyblygu, ei lamineiddio a’i defnyddio fel mat llygoden.
Rhan 3 – Cynghorion byr pellach sydd yn y llyfr ‘Cymraeg Clir’ (wedi eu haddasu o’r Saesneg ond yn wir am y Gymraeg hefyd.
Rhan 4 – Rhan o daflen yr Asiantaeth Sgiliau Sylfaenol ‘Gwneud Darllen yn Haws Ar Lein’.

Cen Williams
Mehefin 2006
Rhan 1
Ysgrifennu Testunau Dealladwy
Neu
Creu Darnau Darllen Hawdd 
Darn 1
	Tua’r un yw hyd y teitlau uchod ond yn ôl mesuryddion darllenadwyedd cyffredin , mae dealltwriaeth o’r ail yn haws na’r cyntaf .  Mae’r mesuryddion hyn yn ddibynnol ar feithder y brawddegau a hyd y geiriau. Does dim un o’r geiriau yn yr ail yn hwy na thair sillaf a chan mai geiriau o dair sillaf a mwy sy’n cyfrannu at y cymhlethdod, mae’r teitl cyntaf yn anos i’w ddeall.   Yn achos pob un mesurydd, anwybyddir cymhlethdod yr ystyron a’r modd y torrir ar draws rhediadau brawddegau trwy gynnwys is-gymalau. Manylwch ar yr enghreifftiau a ddyfynnir isod:

‘Duw cariad yw’. Er bod y geiriau unigol yn syml ddealladwy ac er eu byrder, mae cymhlethdod eithriadol yn perthyn i’r gosodiad syml hwn oherwydd amwysedd y geiriau ‘cariad, a ‘Duw’?

‘Er mwyn ennill y Dyfarniad Triphlyg, bydd angen i ymgeiswyr gael tystysgrifau Lefel 1 ym mhob un o dair disgyblaeth llythrennedd, rhifedd a T.G. ac, yn ogystal, bydd angen iddynt gwblhau tasg drosfwaol bersonol yn llwyddiannus sy'n arddangos cymhwyster wrth ddefnyddio'r tair disgyblaeth, yn cynnwys ysgrifennu, siarad a gwrando.’  (Safle Gwe’r Asiantaeth Sgiliau Sylfaenol)
Mae yma nifer o elfennau sy’n cyfrannu at gymhlethdod y frawddeg hon.  Canolbwyntiwch ar rai ohonynt a rhestrwch hwy.



Darn 2
	Mae’r ddau deitl yma tua’r un hyd.  Yn ôl pob indecs mesur oed darllen, mae’r ail yn haws i’w ddarllen na’r cyntaf.  

Y ddau beth sy’n cael eu cyfrif wrth fesur oed darllen yw hyd y frawddeg a hyd y gair.  Mae pob gair yn yr ail yn llai na thair sillaf. Geiriau tair sillaf a mwy yw’r rhai sy’n gwneud darn yn fwy anodd.  Felly mae’r ail deitl yn haws i’w ddeall.

Does dim un indecs yn ystyried pa mor gymhleth yw’r ystyr.  Na faint o dorri ar draws ystyr sy’n digwydd e.e. trwy roi is-gymal.  Rhowch sylw i’r enghreifftiau sy’n dilyn:

i. Duw, cariad yw.
Mae’r geiriau’n syml ac yn fyr.  Eto, mae hi’n anodd cael yr ystyr llawn o’r geiriau.  Beth yw ystyr ‘cariad’?  Beth yw gwir ystyr ‘Duw’?
ii. Er mwyn ennill y Dyfarniad Triphlyg, bydd angen i ymgeiswyr gael tystysgrifau Lefel 1 ym mhob un o dair disgyblaeth llythrennedd, rhifedd a T.G. ac, yn ogystal, bydd angen iddynt gwblhau tasg drosfwaol bersonol yn llwyddiannus sy'n arddangos cymhwyster wrth ddefnyddio'r tair disgyblaeth, yn cynnwys ysgrifennu, siarad a gwrando. ’  (Safle Gwe’r Asiantaeth Sgiliau Sylfaenol)
Mae sawl peth yma sy’n gwneud hon yn frawddeg anodd ei darllen.  Beth yw rhai ohonyn nhw? Rhestrwch nhw.



       Indecs Fog Darn 1 (heb gyfrif y frawddeg o safle Gwe ASS)
         a. Cyfartaledd y geiriau ym mhob brawddeg e.e. 147 rhannu efo 9 - 16.
b. Mewn sampl o tua 100 gair cyfri faint sy’n 3 sillaf neu fwy e.e. 21 gair  (h.y. canran y geiriau o 3 sillaf a mwy)
c. Cyfanswm camau a + b – 37
d. Lluosi â .4 = 14.8.  Gradd Americanaidd - 15

Oed Darllen – Dros 16 oed 
Dydi Fog ddim yn mesur OD tu hwnt i 16.  Cyfartaledd OD trwch y boblogaeth yn Saesneg yn Lloegr yw tua 9 oed.  Oed darllen y darn enghreifftiol fyddai yma yw 16+.

Mae hyn yn rhoi gradd Americanaidd neu o’i haddasu, y flwyddyn ysgol yma.

       Indecs Fog Darn 2 (heb gyfrif y frawddeg o safle Gwe ASS)
         a. Cyfartaledd y geiriau ym mhob brawddeg e.e. 151 rhannu efo 12 – 12.5.
e. Mewn sampl o tua 100 gair cyfri faint sy’n 3 sillaf neu fwy e.e. 1.5 gair
f. Cyfanswm camau a + b – 14
g. Lluosi â .4 = 5.6

Oed Darllen – Rhwng 9 a 10 oed yng Nghymru.

	Gradd Americ.
	1
	2
	3
	4
	5
	6
	7
	8
	9
	10
	11
	12

	OD America
	6
	7
	8
	9
	10
	11
	12
	13
	14
	15
	16
	



	OD
Cymru?
	5
	6
	7
	8
	9
	10
	11
	12
	13
	14
	15
	16



Yn yr ail ddarn, rydym wedi:
(i) cwtogi hyd brawddegau
(ii)  defnyddio llai o eiriau o fwy na 2 sillaf.

Yn yr achos yma, nifer y geiriau o 3 sillaf neu fwy sydd wedi codi oed darllen Darn 1.


Ar y dudalen nesaf, dowch i ni edrych ar nifer o bethau eraill sy’n gwneud y darn cyntaf yn fwy anodd na’r ail.  Yn y golofn ‘Sylw’ rwyf yn tynnu eich sylw at rai pethau y mae’n bosib eu gwneud er mwyn gwneud y darn yn symlach i’w ddarllen.  Am fwy o bethau, edrychwch ar yr adrannau ‘  ‘ a Deg Gorchymyn Cymraeg Clir.
	Darn 1
	Darn 2
	Sylw

	Ysgrifennu Testunau Dealladwy
	Creu Darnau Darllen Hawdd 

	· 3 gair o fwy nag un sillaf yn y teitl cyntaf. (11 sillaf)
· 4 gair o ddwy sillaf neu lai yn yr ail (6 sillaf)
· ‘darnau darllen’ yn haws na ‘testunau’ a ‘hawdd’ yn haws na ‘dealladwy’. 


	Tua’r un yw hyd y teitlau uchod ond yn ôl mesuryddion darllenadwyedd cyffredin , mae dealltwriaeth o’r ail yn haws na’r cyntaf .  

	Mae’r ddau deitl yma tua’r un hyd.  Yn ôl pob indecs mesur oed darllen, mae’r ail yn haws i’w ddarllen na’r cyntaf.  

	· Trefn naturiol y frawddeg Gymraeg yw cychwyn gyda’r ferf e.e. ‘mae’.  Dydi darn 1 ddim yn gwneud hynny
· Defnyddio’r cysylltair ‘ond’ yn arwain at frawddeg hir
· ‘dealltwriaeth o’r ail’ yn gyfieithiad o rywbeth fel’comprehending the first’ ac yn gwneud yr iaith yn fwy anhyblyg.


	Mae’r mesuryddion hyn yn ddibynnol ar feithder y brawddegau a hyd y geiriau.
	Y ddau beth sy’n cael eu cyfrif wrth fesur oed darllen yw hyd y frawddeg a hyd y gair.
	· Mae’r geiriau 3 sillaf a mwy ‘mesuryddion, dibynnol a brawddegau’ yn gwneud y frawddeg yn fwy anodd ei darllen.  Un ffordd o gael cael gwared â rhai yw defnyddio ffurfiau unigol.  
· Mae ymadrodd fel ‘yn ddibynnol ar feithder’ yn gyfieithiad llythrennol o’r Saesneg ‘dependent on the length....’ 
· Mae’r frawddeg yn yr ail golofn yn fwy uniongyrchol 



	Does dim un o’r geiriau yn yr ail yn hwy na thair sillaf a chan mai geiriau o dair sillaf a mwy sy’n cyfrannu at y cymhlethdod, mae’r teitl cyntaf yn anos i’w ddeall.
	Mae pob gair yn yr ail yn llai na thair sillaf.  Geiriau tair sillaf a mwy yw’r rhai sy’n gwneud darn yn fwy anodd.  Felly mae’r ail deitl yn haws i’w ddeall.

	Yr elfennau sy’n gwneud y frawddeg hon yn anodd ei darllen yw:
· Cychwyn gyda’r negyddol, newid i’r cadarnhaol.
· Mae ynddi 5 cymal sy’n ei gwneud yn hir – ei newid i fod yn 3 brawddeg.
· Ymadrodd fel ‘cyfrannu at y cymhlethdod’ – ei newid i ‘gwneud yn fwy anodd’
· Yr ymadrodd ‘yn anos’ yn troi’n ‘haws’ wrth aildrefnu’r cymal olaf.  Mae’r gair ‘anos’ yn fwy anghyffredin gan mai ffurf lafar fel ‘yn fwy anodd’ sy’n cael ei ddefnyddio amlaf



	  Yn achos pob un mesurydd, anwybyddir cymhlethdod yr ystyron a’r modd y torrir ar draws rhediadau brawddegau trwy gynnwys is-gymalau.  

	Does dim un indecs yn ystyried pa mor gymhleth yw’r ystyr.  Na faint o dorri ar draws ystyr sy’n digwydd e.e. trwy roi is-gymal.  

	Ei gwneud yn symlach trwy:
· wneud y frawddeg yn  fyrrach h.y. cael 2 frawddeg yn lle un a defnyddio e.e. i roi’r argraff mai dwy frawddeg yn hytrach nag un yw’
· defnyddio’r term 2 sillaf ‘indecs’ yn lle’r term 3 sillaf a mwy anghyffredin ‘mesurydd’
· defnyddio’r gair mwy cyffredin(ansoddair) ‘cymhleth’ yn hytrach na’r enw haniaethol ‘cymhlethdod’
· cael gwared â’r berfau amhersonol ‘anwybyddir’ a ‘torrir’ trwy newid y frawddeg yn achos y cyntaf a defnyddio’r berfenw ‘torri’
· defnyddio’r unigol e.e. ystyron > ystyr, is-gymalau > is-gymal
· dweud rhai pethau mewn ffordd wahanol er mwyn cael gwared â geiriau 3 sillaf neu fwy e.e. ‘rhediadau brawddegau’ > ‘ystyr’, ‘cynnwys’ > rhoi.
· cael gwared â sefyllfa lle mae 4 gair 3 sillaf neu fwy yn dilyn ei gilydd, sef ...mesurydd, anwybyddir cymhlethdod yr ystyron....



	Manylwch ar yr enghreifftiau a ddyfynnir isod:
	Rhowch sylw i’r enghreifftiau sy’n dilyn:
	Ei gwneud yn symlach trwy:
· ddefnyddio ‘ rhowch’ yn hytrach na ‘manylwch ar
· ‘sy’n dilyn’ yn lle ‘a ddyfynnir isod’.  Cael gwared yma â berf amhersonol a ffurf eithaf ffurfiol – ‘isod’







